**1. napirend**

**E L Ő T E R J E S Z T É S**

**Révfülöp Nagyközség Önkormányzata Képviselő-testületének**

**2018. október 4. napján tartandó rendkívüli nyilvános ülésére**

**Tárgy:** Vagyonrendelet módosítása

**Előterjesztő**: Kondor Géza, polgármester

**Előkészítette:** Tóthné Titz Éva jegyzőt helyettesítő aljegyző; dr. Takács Katalin aljegyzőt helyettesítő igazgatási csoportvezető

**Tárgyalja: Gazdasági, Településfejlesztési és Turisztikai Bizottság**

**Oktatási, Szociális és Kulturális Bizottság**

Jogszabállyal nem ellentétes

Tóthné Titz Éva jegyzőt helyettesítő aljegyző

**Tisztelt Képviselő-testület!**

Révfülöp Nagyközség Önkormányzata Képviselő-testülete a kizárólagos, 1/1 arányú tulajdonában lévő alább két ingatlant pályáztatás útján, kereskedelmi szálláshely (szálloda, panzió, kemping, üdülőház, turistaszálló), vendéglátás, turisztikai üzemeltetés céljára kívánja hasznosítani:

* Révfülöp 1174/1. helyrajzi számú, az ingatlan-nyilvántartás alapján kivett lakóház, udvar, gazdasági épület megnevezésű, 8.331 m2 alapterületű, természetben a 8253 Révfülöp, Halász utcában lévő ingatlan;
* Révfülöp 1177. helyrajzi számú, az ingatlan-nyilvántartás alapján kivett közterület megnevezésű 7.429 m2 alapterületű, természetben a 8253 Révfülöp, Halász utcában lévő ingatlan.

Magyarország Alaptörvénye rögzíti, hogy az állam és a helyi önkormányzat tulajdona nemzeti vagyon.

A nemzeti vagyonról szóló 2011. évi CXCVI. törvény (a továbbiakban: Nvtv.) szabályozza az állam és a helyi önkormányzatok tulajdonában álló vagyon (a továbbiakban: nemzeti vagyon) megőrzésének, védelmének és a nemzeti vagyonnal való felelős gazdálkodásnak a követelményeit, az állam és a helyi önkormányzatok kizárólagos tulajdonának körét, a nemzeti vagyon feletti rendelkezési jog alapvető korlátait és feltételeit, valamint az állam és a helyi önkormányzat kizárólagos gazdasági tevékenységeit.

Nemzeti vagyonba tartozik:

* az állam vagy a helyi önkormányzat kizárólagos tulajdonában álló dolgok,
* az előzőpontban írtak hatálya alá nem tartozó, az állam vagy a helyi önkormányzat tulajdonában lévő dolog,
* az állam vagy a helyi önkormányzat tulajdonában lévő pénzügyi eszközök, továbbá az államot vagy a helyi önkormányzatot megillető társasági részesedések,
* az államot vagy a helyi önkormányzatot megillető bármely vagyoni értékkel rendelkező jogosultság, amelyet jogszabály vagyoni értékű jogként nevesít,
* Magyarország határa által körbezárt terület feletti légtér,
* az üvegházhatású gázok kibocsátási egységeinek kereskedelméről szóló törvény szerinti kibocsátási egység és légiközlekedési kibocsátási egység, valamint az ENSZ Éghajlatváltozási Keretegyezménye és annak Kiotói Jegyzőkönyve végrehajtási keretrendszeréről szóló törvény szerinti kiotói egység,
* állami vagy helyi önkormányzati fenntartású közgyűjtemény (muzeális intézmény, levéltár, közgyűjteményként működő kép- és hangarchívum, valamint könyvtár) saját gyűjteményében nyilvántartott kulturális javak körébe tartozó dolog, kivéve, ha az állami vagy önkormányzati tulajdon jogszerű létrejötte kétséget kizáró módon nem bizonyítható és a dologra nézve más a tulajdonjogát bizonyítja vagy a kulturális javakra vonatkozó jogszabályokban meghatározott eljárás keretében valószínűsíti,
* a régészeti lelet,
* a nemzeti adatvagyon körébe tartozó állami nyilvántartások fokozottabb védelméről szóló törvény szerinti nemzeti adatvagyon.

Az Nvtv. alkalmazásában *forgalomképtelen nemzeti vagyon* az a nemzeti vagyon, amely az Nvtv-ben meghatározott kivétellel nem idegeníthető el, vagyonkezelői jog, jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével nem terhelhető meg, biztosítékul nem adható, azon osztott tulajdon nem létesíthető.

Az Nvtv. alkalmazásában *korlátozottan forgalomképes vagyon* az 1. § (2) bekezdés *a)* pontja hatálya alá és nemzetgazdasági szempontból kiemelt jelentőségű nemzeti vagyonba nem tartozó azon nemzeti vagyon, amelyről törvényben, illetve - a helyi önkormányzat tulajdonában álló vagyon esetében - törvényben vagy a helyi önkormányzat rendeletében meghatározott feltételek szerint lehet rendelkezni.

Az Nvtv. alkalmazásában *üzleti vagyon* a nemzeti vagyon azon része, amely nem tartozik az állami vagyon esetén a kincstári vagyonba, az önkormányzati vagyon esetén a törzsvagyonba.

**Az önkormányzati vagyon**

A helyi önkormányzat vagyona törzsvagyon vagy üzleti vagyon lehet. A helyi önkormányzat tulajdonában álló nemzeti vagyon külön része a törzsvagyon, amely közvetlenül a kötelező önkormányzati feladatkör ellátását vagy hatáskör gyakorlását szolgálja, és amelyet az Nvtv. kizárólagos önkormányzati tulajdonban álló vagyonnak minősít; törvény vagy a helyi önkormányzat rendelete nemzetgazdasági szempontból kiemelt jelentőségű nemzeti vagyonnak minősít (előzők együtt: forgalomképtelen törzsvagyon); törvény vagy a helyi önkormányzat rendelete korlátozottan forgalomképes vagyonelemként állapít meg.

A helyi önkormányzat kizárólagos tulajdonát képező nemzeti vagyonba tartoznak

* a helyi közutak és műtárgyaik,
* a helyi önkormányzat tulajdonában álló terek, parkok,
* a helyi önkormányzat tulajdonában álló nemzetközi kereskedelmi repülőtér, a hozzá tartozó légiforgalmi távközlő, rádiónavigációs és fénytechnikai berendezésekkel és eszközökkel, továbbá a légiforgalmi irányító szolgálat elhelyezését szolgáló létesítményekkel együtt, valamint
* a helyi önkormányzat tulajdonában álló - külön törvény rendelkezése alapján részére átadott - vizek, közcélú vízi létesítmények, ide nem értve a vízi közműveket.

Nemzetgazdasági szempontból kiemelt jelentőségű nemzeti vagyonnak minősül az Nvtv. 2. mellékletben meghatározott, valamint törvényben vagy a helyi önkormányzat rendeletében ekként meghatározott a helyi önkormányzat tulajdonában álló vagyonelem.

A helyi önkormányzat korlátozottan forgalomképes törzsvagyonát képezi

* a helyi önkormányzat tulajdonában álló közmű,
* a helyi önkormányzat tulajdonában álló, a helyi önkormányzat képviselő-testülete és szervei, továbbá a helyi önkormányzat által fenntartott, közfeladatot ellátó intézmény, költségvetési szerv elhelyezését, valamint azok feladatának ellátását szolgáló épület, épületrész,
* a helyi önkormányzat többségi tulajdonában álló, közszolgáltatási tevékenységet vagy parkolási szolgáltatást ellátó gazdasági társaságban fennálló, helyi önkormányzati tulajdonban lévő társasági részesedés, továbbá
* a Balatoni Hajózási Zrt.-ben fennálló, a helyi önkormányzat tulajdonában álló társasági részesedés.

A korlátozottan forgalomképes törzsvagyoni minősítés az előző bekezdés első hárompontja szerinti nemzeti vagyon tekintetében addig áll fenn, amíg az adott vagyontárgy közvetlenül önkormányzati feladat és hatáskör ellátását vagy a közhatalom gyakorlását szolgálja.

Révfülöp Nagyközség Önkormányzata Képviselő-testületének az önkormányzat vagyonáról és a vagyonhasznosítás szabályairól szóló 11/2013. (V.30.) önkormányzati rendeletében (a továbbiakban: Rendelet) az érintett ingatlanok az alábbiak szerint szerepelnek:

* a Révfülöp 1174/1. helyrajzi számú ingatlan a Rendelet korlátozottan forgalomképes vagyonelemeket tartalmazó 2. mellékletének 23. sorában, PM üdülő megnevezéssel szerepel;
* a Révfülöp 1177. helyrajzi számú ingatlan a Rendelet forgalomképtelen törzsvagyon tartalmazó 1. mellékletének kizárólagos önkormányzati tulajdonban álló vagyonelemek felsorakoztató 1. pontjának 175. sorában közterület megnevezéssel szerepel.

Tekintettel arra, hogy a Képviselő-testület által pályáztatás útján kereskedelmi szálláshely, vendéglátás, turisztikai üzemeltetés céljára hasznosítani kívánt ingatlanok a forgalomképtelen törzsvagyon, valamint a korlátozottan forgalomképes törzsvagyon elemei között szerepelnek a Rendeletben, ezért azok ilyen célú hasznosításához, továbbá a Révfülöp 1177. helyrajzi számú ingatlan ingatlan-nyilvántartásban való kivett beépítetlen területként történő feltűntetéséhez az önkormányzat vagyonáról és vagyonhasznosítás szabályairól szóló rendelet módosítása, az érintett vagyonelemek forgalomképes vagyonelemekké történő átminősítése szükséges.

A Rendelet 4. § (1) bekezdése szerint a tulajdonosi jogokat gyakorló Képviselő-testület – ha magasabb szintű jogszabály eltérően nem rendelkezik – indokolt esetben dönthet a vagyontárgy forgalomképességének megváltoztatásáról (átminősítés). A döntést az átsorolandó vagyontárgy – átminősítést megelőző állapot szerint - forgalomképessége alapján annak értékétől függetlenül hozza meg.

A Rendelet 4. § (2) bekezdése szerint az (1) bekezdés szerinti átminősítésre azzal a feltétellel kerülhet sor, ha az adott önkormányzati vagyontárgy közszolgáltatási jellege, közcélú funkciója már megszűnt, vagy az a jövőben önkormányzati közszolgáltatási, közcélú feladatellátást nem szolgál, továbbá ingatlan vagyon esetén az átminősítés összhangban áll adott ingatlanra vonatkozó érvényes szabályozási tervben foglaltakkal.

Az érintett ingatlanok nem rendelkeznek közszolgáltatási jelleggel, illetve közcélú funkcióval, a jövőben önkormányzati közszolgáltatási, közcélú feladatellátást nem szolgálnak. A szabályozási tervben mindkét ingatlan a „különleges turisztikai terület a vízparton (Ktr.” övezetben található, így az átminősítés összhangban áll a szabályozási tervben foglaltakkal, továbbá a Képviselő-testület hasznosítási szándékával.

**INDOKOLÁS**

Révfülöp Nagyközség Önkormányzata Képviselő-testülete a kizárólagos, 1/1 arányú tulajdonában lévő Révfülöp 1174/1. helyrajzi számú és Révfülöp 1177. helyrajzi számú ingatlanokat pályáztatás útján, kereskedelmi szálláshely (szálloda, panzió, kemping, üdülőház, turistaszálló), vendéglátás, turisztikai üzemeltetés céljára kívánja hasznosítani. A Rendeletben a Révfülöp 1174/1. helyrajzi számú ingatlan korlátozottan forgalomképes vagyonelemként, a Révfülöp 1177. helyrajzi számú ingatlan forgalomképtelen törzsvagyonként szerepel.

A Nvtv. szerint a helyi önkormányzat vagyona törzsvagyon vagy üzleti vagyon lehet. A helyi önkormányzat tulajdonában álló nemzeti vagyon külön része a törzsvagyon, amely közvetlenül a kötelező önkormányzati feladatkör ellátását vagy hatáskör gyakorlását szolgálja, és amelyet az Nvtv. kizárólagos önkormányzati tulajdonban álló vagyonnak minősít; törvény vagy a helyi önkormányzat rendelete nemzetgazdasági szempontból kiemelt jelentőségű nemzeti vagyonnak minősít (előzők együtt: forgalomképtelen törzsvagyon); törvény vagy a helyi önkormányzat rendelete korlátozottan forgalomképes vagyonelemként állapít meg.

A helyi önkormányzat korlátozottan forgalomképes törzsvagyonát képezi a helyi önkormányzat tulajdonában álló, a helyi önkormányzat képviselő-testülete és szervei, továbbá a helyi önkormányzat által fenntartott, közfeladatot ellátó intézmény, költségvetési szerv elhelyezését, valamint azok feladatának ellátását szolgáló épület, épületrész.

A korlátozottan forgalomképes törzsvagyoni minősítés az előző bekezdés szerinti nemzeti vagyon tekintetében addig áll fenn, amíg az adott vagyontárgy közvetlenül önkormányzati feladat és hatáskör ellátását vagy a közhatalom gyakorlását szolgálja.

Az érintett ingatlanok nem rendelkeznek közszolgáltatási jelleggel, illetve közcélú funkcióval, a jövőben önkormányzati közszolgáltatási, közcélú feladatellátást nem szolgálnak. A szabályozási tervben mindkét ingatlan a „különleges turisztikai terület a vízparton (Ktr.” övezetben található, így az átminősítés összhangban áll a szabályozási tervben foglaltakkal, továbbá a Képviselő-testület hasznosítási szándékával.

A rendelettervezet 1. § alapján a Révfülöp 1174/1. helyrajzi számú és Révfülöp 1177. helyrajzi számú ingatlanok átkerülnek az üzleti vagyonelemeket tartalmazó 3. mellékletben. A 2. § tartalmazza a hatályon kívül helyezésre kerülő rendelkezéseket. A 3. § rendelkezik a módosítás hatályba lépéséről.

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

A rendelet-tervezet címe: Révfülöp Nagyközség Önkormányzata Képviselő-testületének **…/** 2018. (…) önkormányzati rendelete az önkormányzat vagyonáról és a vagyonhasznosítás szabályairól szóló 11/2013. (V.30.) önkormányzati rendelete módosításáról

Társadalmi-gazdasági hatása: A tervezet elfogadásának mérvadó társadalmi hatása nincsen. Az ingatlanok hasznosítása esetén a település költségvetésében többletforrás keletkezik

Költségvetési hatása: az érintett ingatlan értékesítése esetén a település költségvetésében többletforrás keletkezik

Környezeti, egészségi következményei: nincs

Adminisztratív terheket befolyásoló hatása: a tervezet elfogadása adminisztratív többlet terhet nem indukál

Egyéb hatása: nincs

A rendelet megalkotásának szükségessége: Révfülöp Nagyközség Önkormányzata Képviselő-testülete a kizárólagos, 1/1 arányú tulajdonában lévő Révfülöp 1174/1. helyrajzi számú és Révfülöp 1177. helyrajzi számú ingatlanokat pályáztatás útján, kereskedelmi szálláshely (szálloda, panzió, kemping, üdülőház, turistaszálló), vendéglátás, turisztikai üzemeltetés céljára kívánja hasznosítani. A Rendeletben a Révfülöp 1174/1. helyrajzi számú ingatlan korlátozottan forgalomképes vagyonelemként, a Révfülöp 1177. helyrajzi számú ingatlan forgalomképtelen törzsvagyonként szerepel

A rendelet megalkotása elmaradása esetén várható következmények: a Révfülöp 1174/1. és 1177. helyrajzi számú ingatlanok nem kerülnek hasznosítása

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: nincs

***Rendelet-tervezet:***

**RÉVFÜLÖP NAGYKÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**…/2018. (…) önkormányzati rendelete**

**az önkormányzat vagyonáról és a vagyonhasznosítás szabályairól szóló 11/2013. (V.30.) önkormányzati rendelete módosításáról**

Révfülöp Nagyközség Önkormányzata Képviselő-testülete a nemzeti vagyonról szóló 2011. évi CXCVI. törvény 3. § (1) bekezdés 6. pontjában, 5. § (2) és (6) bekezdésében kapott felhatalmazás alapján, az Alaptörvény 32. cikk (1) bekezdés e) pontjában meghatározott feladatkörében eljárva a következőket rendeli el:

**1. §** Révfülöp Nagyközség Önkormányzata Képviselő-testületének az önkormányzat vagyonáról és a vagyonhasznosítás szabályairól szóló 11/2013. (V.30.) önkormányzati rendelete (a továbbiakban: Vr.) 3. melléklete a következő 42-43. sorral egészül ki:

„

|  |  |  |
| --- | --- | --- |
| 42. | PM üdülő | 1174/1 |
| 43. | Közterület | 1177 |

„

**2. §** Hatályát veszti a Vr.

a) 1. melléklet 1. pontjának 175. sora;

b) 2. melléklet 23. sora.

**3. §** Ez a rendelet a kihirdetését követő napon lép hatályba.

Kondor Géza Tóthné Titz Éva

polgármester jegyzőt helyettesítő aljegyző

A kihirdetés napja: 2018...

Tóthné Titz Éva

jegyzőt helyettesítő aljegyző